Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son qarori)
(resolution, 2019-12-06)

Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son qaroriga muvofiq hamda Oʻzbekiston Respublikasi Davlat chegarasidan oʻtish tartibini yanada takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Hukumatining ilovaga muvofiq ayrim qarorlariga oʻzgartirish va qoʻshimchalar kiritilsin 2. Mazkur qarorning bajarilishini nazorat qilish Oʻzbekiston Respublikasi Ichki ishlar vaziri A.A. Axmedbayev va Tashqi ishlar vaziri A.X. Komilov zimmasiga yuklansin. 1. Vazirlar Mahkamasining 1995-yil 6-yanvardagi 8-son qarori (Oʻzbekiston Respublikasi QT, 1995-y., 1-son, 1-modda) bilan tasdiqlangan Oʻzbekiston Respublikasi fuqarolarining chet elga chiqishi va Oʻzbekiston Respublikasi hududiga kirishi tartibida: a) I boʻlimda: 2-band quyidagi tahrirda bayon qilinsin: “2. Ushbu Nizom Oʻzbekiston Respublikasi fuqarolarining xorijiy davlatlarga chiqishlariga tatbiq etiladi, Oʻzbekiston Respublikasining xalqaro shartnomalariga muvofiq ularga kirish uchun kirish vizalarini rasmiylashtirish talab etilmaydigan xorijiy davlatlar bundan mustasno”; quyidagi mazmundagi 7-band qoʻshilsin: “7. Oʻzbekiston Respublikasidan yoxud Oʻzbekiston Respublikasining xalqaro shartnomalariga muvofiq ularga kirish uchun kirish vizalarini rasmiylashtirish talab etilmaydigan xorijiy davlatlardan boshqa xorijiy davlatlarga stiker rasmiylashtirmasdan chiqish qonun hujjatlarida belgilangan javobgarlikka olib keladi, Oʻzbekiston Respublikasining xalqaro shartnomalariga muvofiq ularga kirish uchun kirish vizalarini rasmiylashtirish talab etilmaydigan xorijiy davlatlar oʻrtasida safar qilish bundan mustasno. Stikerning amal qilish muddati chet elda tamom boʻlishi Oʻzbekiston Respublikasiga kirishda, shuningdek bir xorijiy davlatdan boshqasiga safar qilishda javobgarlikka tortish uchun asos boʻlmaydi, Oʻzbekiston Respublikasining xalqaro shartnomalariga muvofiq kirish vizalarini rasmiylashtirish talab etilmaydigan xorijiy davlatlardan boshqa xorijiy davlatlarga safar qilish bundan mustasno”; b) II boʻlimda: 1-bandda “1. Chet elga bormoqchi boʻlgan fuqarolar” soʻzlari “1. Chet elga bormoqchi boʻlgan fuqarolar, Oʻzbekiston Respublikasining xalqaro shartnomalariga muvofiq ularga kirish uchun kirish vizalarini rasmiylashtirish talab etilmaydigan xorijiy davlatlar bundan mustasno,” soʻzlari bilan almashtirilsin; 5-band quyidagi tahrirda bayon qilinsin: “5. Chet elga vaqtincha yashashga ketgan (xizmat safariga, oʻqishga, davolanishga, kontrakt boʻyicha ishlashga) va Oʻzbekiston Respublikasining diplomatik vakolatxonasida yoki konsullik muassasasida vaqtincha konsullik hisobida turgan Oʻzbekiston Respublikasi fuqarolari pasportning amal qilish muddati tamom boʻlganligi hamda pasportda belgilar va vizalar qoʻyish uchun varaqlar tugaganligi, pasport yaroqsiz holga kelganligi yoki yoʻqolganligi, shuningdek stikerni rasmiylashtirish munosabati bilan pasport almashtirilgan hollarda Oʻzbekiston Respublikasining chet eldagi diplomatik vakolatxonalariga va konsullik muassasalariga pasport berish va chet elga chiqish uchun stikerni rasmiylashtirish toʻgʻrisida belgilangan shaklda ariza bilan murojaat qiladilar. Oʻzbekiston Respublikasining xalqaro shartnomalariga muvofiq ularga kirish uchun kirish vizalari mavjudligi talab etilmaydigan xorijiy davlatlardagi Oʻzbekiston Respublikasi fuqarolari stikerni rasmiylashtirish uchun Oʻzbekiston Respublikasining tegishli diplomatik vakolatxonalariga yoki konsullik muassasalariga belgilangan shakldagi ariza bilan murojaat qilishlari mumkin. Fuqarolarning arizalari diplomatik vakolatxonalar yoki konsullik muassasalari tomonidan belgilangan tartibda rasmiylashtiriladi va Oʻzbekiston Respublikasi Tashqi ishlar vazirligi orqali pasportni rasmiylashtirish uchun Oʻzbekiston Respublikasi Vazirlar Mahkamasi huzuridagi Davlat personallashtirish markaziga va stikerni rasmiylashtirish uchun Oʻzbekiston Respublikasi Ichki ishlar vazirligiga qayta joʻnatiladi. Rasmiylashtirilgan hujjatlar egasiga topshirish uchun Tashqi ishlar vazirligi orqali Oʻzbekiston Respublikasining tegishli diplomatik vakolatxonasiga yoki konsullik muassasasiga yuboriladi. Pasportni rasmiylashtirishning toʻliq davriy muddati 30 ish kunidan oshmasligi kerak”. 2. Vazirlar Mahkamasining 1996-yil 21-noyabrdagi 408-son qarori bilan tasdiqlangan Xorijiy fuqarolar va fuqaroligi boʻlmagan shaxslarning Oʻzbekiston Respublikasiga kelishlari va Oʻzbekiston Respublikasidan ketishlari tartibining 15-bandiga quyidagi mazmundagi uchinchi va toʻrtinchi xatboshilar qoʻshilsin: “Fuqaroligi boʻlmagan shaxslarning Oʻzbekiston Respublikasidan boshqa xorijiy davlatlarga stiker rasmiylashtirmasdan chiqishi qonun hujjatlarida belgilangan javobgarlikka olib keladi. Stikerning amal qilish muddati chet elda tamom boʻlishi Oʻzbekiston Respublikasiga kirishda, shuningdek bir xorijiy davlatdan boshqasiga safar qilishda fuqaroligi boʻlmagan shaxslarni javobgarlikka tortish uchun asos hisoblanmaydi”; uchinchi xatboshi beshinchi xatboshi deb hisoblansin. 3. Vazirlar Mahkamasining 2011-yil 7-iyuldagi 200-son qarori (Oʻzbekiston Respublikasi QT, 2011-y., 7-son, 63-modda) bilan tasdiqlangan Oʻzbekiston Respublikasi fuqarosining biometrik pasportini va 16 yoshga toʻlmagan shaxslar uchun fuqaroligi boʻlmagan shaxslarning harakatlanish hujjatini berish tartibi toʻgʻrisidagi nizom 2-bandining ikkinchi xatboshi quyidagi tahrirda bayon qilinsin: “Fuqarolarning Oʻzbekiston Respublikasining xalqaro shartnomalariga muvofiq ularga kirish uchun kirish vizalarini rasmiylashtirish talab etilmaydigan xorijiy davlatlarga chiqishida chet elga chiqish uchun ruxsatnoma yozuvi stikerini rasmiylashtirish talab etilmaydi”.